Twee sterf in motorfietsongelukkeDie ongeluk in Woodmead in Johannesburg. Foto: @PigSpotter In die eerste ongeluk is ŉ bestuurder van ŉ motorfiets dood en sy passasier beseer in Nellmapius in Pretoria. ’n Woordvoerder van Netcare911, Jeffrey Wicks, sê die bestuurder het glo vir ŉ voertuig uitgeswaai, beheer verloor en teen ŉ lamppaal gebots. Die bestuurder en sy passasier is van die motorfiets geslinger. Die bestuurder is op die toneel dood terwyl die passasier in ŉ ernstige toestand na ŉ nabygeleë hospitaal vervoer is vir verdere behandeling. In nog ŉ voorval is die bestuurder van ŉ motorfiets dood nadat hy deur ŉ bus getref is op Maxwell-rylaan in Woodmead in Johannesburg. Wicks sê die bestuurders van die motorfiets en die bus het glo om ŉ sirkel gery toe die voorval plaasgevind het. Die bus het glo die motorfiets getref waarna die bestuurder geval en onder die bus beland het. Hy is op die toneel dood. Niemand anders is in die ongeluk beseer nie. Die polisie ondersoek albei voorvalle.